Telefoni ülemises otsas on kõik need kohad, kuhu midagi pista saab: usb, micro-HDMI ja 3,5mm kõrvaklapipesa. Kaasa antakse ka iga pesa jaoks pistetav  tarvik. Kõige tänuväärsem on see just HDMI kaabli osas, sest nii foto- kui videokaamerate tootjad, s.h. Sony ise, sunnivad status quo'na kõiki kliente seda hirmkallist juhtmejuppi eraldi ostma - kusjuures tibatillukesse type D pessa sobivat kaablit võib turult tikutulega taga otsida (Photopointis olemas). Ühe lausega - kukkugu või naine kaevu, aga see kaabel ära kaduda ei tohi. Pilk usb pesale toob teise üllatuse - kas ei olegi standardne micro-usb nagu see kõigil tänastel telefonidel olema peaks!?! Õnneks istub ebatavalise kujuga pessa siiski õiget sorti kaabel. Komplektis on ka usb kaabli otsa käiv klots seinast laadimiseks. Kuna pesa on üleval, ja ebastandardse kujuga, õnnestus mõnel korral katkestada usb kaudu arvutiga ühendus, kui tekkis vajadus samal ajal telefoniga rääkida.